Document ID: 31999R2714

KOMMISSIONENS FORORDNING (EF) Nr. 2714/1999
af 20. december 1999
om overgangsbestemmelser for forvaltning og kontrol af direkte betalinger for markafgrøder og oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), særlig artikel 12,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(2), særlig artikel 50,
under henvisning til Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger(3), senest ændret ved forordning (EF) nr. 1036/1999(4), særlig artikel 12, litra h), og
ud fra følgende betragtninger:
(1) Som led i Agenda 2000 er ordningerne med direkte betalinger for markafgrøder og oksekød blevet revideret og findes nu i forordning (EF) nr. 1251/1999 og (EF) nr. 1254/1999;
(2) af hensyn til klarheden og retssikkerheden og for at sikre, at ordningerne gennemføres korrekt, bør gældende forvaltnings- og kontrolbestemmelser tydeliggøres; indtil Rådet har truffet afgørelse om de af Kommissionen foreslåede ændringer af forordning (EØF) nr. 3508/92, bør det derfor i en overgangsperiode sikres, at det integrerede forvaltnings- og kontrolsystem anvendes for ordningerne, og at medlemsstaterne råder over den fleksibilitet, der er fastsat i forordningens artikel 6;
(3) de i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -
UDSTEDT FØLGENDE FORORDNING:
Artikel 1
Det integrerede forvaltnings- og kontrolsystem, der blev indført ved forordning (EØF) nr. 3508/92, anvendes på støtteansøgninger, der indgives i henhold til forordning (EF) nr. 1251/1999 og kapitel 1 i afsnit I af forordning (EF) nr. 1254/1999.
Artikel 2
1. Ansøgningerne om arealstøtte, jf. artikel 6, stk. 1, i forordning (EØF) nr. 3508/92, indgives inden en dato, der fastlægges af medlemsstaten, og som ikke må være senere end den dato, der er fastsat for indgivelse af ansøgninger i forordning (EF) nr. 1251/1999.
2. Der kan foretages visse ændringer i ansøgningerne om arealstøtte, hvis myndighederne modtager dem senest den dato for tilsåning, der er fastsat i forordning (EF) nr. 1251/1999.
Artikel 3
Denne forordning træder i kraft den 1. januar 2000.
Den anvendes fra 1. januar til 30. juni 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 1999.

Labels: 4
17
6